मावळात एक लाखाहून अधिक महिलांना ‘मुख्यमंत्री माझी लाडकी बहीण’ योजनेचा लाभ

Mahaenews A link to your homepage with your site title as anchor text
वडगाव मावळ : ‘मुख्यमंत्री माझी लाडकी बहीण’ योजनेचा जास्तीत जास्त माता-भगिनींना लाभ मिळावा यासाठी मोठ्या प्रमाणात जनजागृती करण्यात आली.विविध ठिकाणी नोंदणी केंद्रे उभारुन योजना प्रभावीपणे मावळ विधानसभेत राबविण्यात आली.त्यामुळेच तालुक्यातुन आतापर्यंत एक लाख तीन हजार 178 भगिनी योजनेसाठी पात्र ठरल्या आहेत,अशी माहिती मुख्यमंत्री माझी लाडकी बहीण योजना समितीचे अध्यक्ष, आमदार सुनिल शेळके यांनी दिली.

मावळ विधानसभा मतदारसंघातील मुख्यमंत्री माझी लाडकी बहीण योजनेची सद्यस्थिती व आढावा घेण्यासाठी मावळ तहसील कार्यालयात बैठक संपन्न झाली. बैठकीच्या अध्यक्षस्थानी आमदार सुनिल शेळके होते.त्यावेळी त्यांनी ही माहिती दिली.

हेही वाचा      –      ‘धर्मवीर-3’ येईल, तेव्हा त्याची पटकथा मी लिहीणार; देवेंद्र फडणवीसांचं विधान

बैठकीस मावळचे तहसीलदार विक्रम देशमुख, हवेलीचे तहसीलदार जयराज देशमुख, गटविकास अधिकारी सुधीर भागवत, एकात्मिक बाल विकास अधिकारी विशाल कोतागडे, वडगाव नगरपंचायत मुख्याधिकारी प्रवीण निकम, देहू नगरपंचायत मुख्याधिकारी निवेदिता घाडगे, तळेगाव दाभाडे नगरपरिषदेच्या उप मुख्याधिकारी ममता राठोड, तसेच मावळ विधानसभेतील इतर अधिकारी उपस्थित होते.

आमदार शेळके पुढे म्हणाले, काही भगिनींचे अर्ज अपूर्ण माहिती, अर्धवट कागदपत्रांची पूर्तता तसेच इतर योजनांचा लाभ मिळत असल्यामुळे पात्र ठरल्या नसतील. तसेच ज्या महिलांची सर्व कागदपत्रे असुनही अर्ज योग्य ठिकाणी भरले नसल्यामुळेच लाभ मिळाला नसेल.त्यांनी अंगणवाडी सेविका यांच्याकडे किंवा अधिकृत केंद्रांवरच अर्ज भरणे आवश्यक होते.मावळातुन जास्तीत जास्त महिलांना या योजनेचा लाभ मिळाला याबद्दल समाधानी आहे.

यावेळी आमदारांनी बैठकीत पडताळणी केलेले अर्ज, मंजूर झालेले अर्ज याची सविस्तर माहिती घेतली. अंगणवाडी सेविका व प्रशासन स्तरावरील कर्मचाऱ्यांशी संवाद साधून त्यांना येणाऱ्या अडचणी व समस्या जाणून घेतल्या. महायुती सरकारच्या माध्यमातून महिलांना आर्थिक दृष्ट्या सक्षम करण्यासाठी ही योजना आहे. या योजनेच्या लाभापासून आपल्या तालुक्यातील कुठलीही पात्र महिला-भगिनी वंचित राहू नये, यासाठी प्रशासनाने सर्वतोपरी काळजी घेतली आहे.